钦定古今图书集成/方舆汇编/边裔典/第059卷 > 晋
## 钦定古今图书集成/方舆汇编/边裔典/第059卷 > 晋

### 安帝 年释法显求戒律至于悬渡

按《晋书》不载。按释法显《佛国记》：“度葱岭到北天竺
境，于此顺岭西南行十五日，其道艰阻，崖岸险绝。其
山唯石壁立千仞，临之目眩，欲进则投足无所。下有
水名新头河，昔人有凿石通路，施傍梯者，凡度七百
度。梯已蹑悬緪过河，河两岸相去减八十步。”九驿所
记，汉之张骞、甘英皆不至。

按《水经注》：余诊诸史传，即所谓罽宾之境，有盘石之
磴，道狭尺馀，行者骑步相持，緪桥相引，二十馀里，方
到悬渡，阻险危害，不可胜言。郭义恭曰：“乌秅之西，有
悬渡之国，山谿不通，引绳而渡，故国得其名也。其人
山居，佃于石壁间，累石为室，民接手而饮，所谓猿饮
也。有白羊小步马有驴无牛，是其悬渡乎？”